
"A rendészetben dolgozók, és az erre készülő egyetemi hallgatók viszonya a másság egy formájához. "

A dolgozat a másság egy formájára reflektál: a homoszexualitásra. A rendőri munka során – meghatározott helyzetekben – alapvető, gyakorlati kérdéssé válik, hogy a rendészeti szakemberek hogyan viszonyulnak a másság e formájához. A munkájuk végzése során, a munkahelyi (kollegiális) kapcsolataikban rendre találkozhatnak melegekkel, leszbikusokkal. A dolgozat annak a kutatásnak az alapvető eredményeit összegzi, amely ebben a témában került sorra.
A dolgozat szerzője a kutatás során áttekintette a témához kapcsolódó, általános igényű, legfontosabb forrásokat, irodalmakat, s rendészeti hallgatók, majd rendőrök körében kérdőíves vizsgálatot végzett. Mindez jó alapot jelentett a téma igényes feldolgozásához.
A munka kiindulópontjaként megfogalmazott hipotézisek között elsősorban a következő szerepelt: a rendészet területén dolgozók az előítéletesség, a mássághoz való alapvető viszony tekintetében azt testesítik meg, ami ebben a magyar társadalomra általánosan jellemző. A másik erőteljes hipotézis az volt, hogy a mutatókban nagy valószínűséggel nem található szignifikáns különbség a rendőrök és a hallgatók között.
A kérdőíves vizsgálat – az érintettek viszonylag szűk létszáma miatt - nem tekinthető reprezentatívnak, de eredményeivel erős jelzést ad arról a képről, ami a vizsgálat témájában általánosabban tapasztalható. Az eredmények legelsősorban azt mutatták, hogy a rendészet területén dolgozók, valamint az erre a hivatásra készülők munkájuk során gyakran kerülnek olyan gyakorlati helyzetbe, amikor az elvégzendő szakmai lépések szükségszerűen pszichés konfliktusokkal járnak együtt.
A vizsgálat, amelynek eredményeit a dolgozat szerzője bemutatja, többek között azt az előfeltevést igazolta, hogy érdemes lenne egy kiterjedtebb és mélyebb kutatást is elvégezni a választott témában.



